
Sut y mae ysgol yn datblygu un agwedd ar ei Chynllun Datblygu Ysgol; adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth. 


Rhagarweiniad 

Yn ystod yr adroddiad yma byddaf yn adfyfyrio’n feirniadol ar un elfen o Gynllun Datblygu Ysgol (CDY) Ysgol A sef llythrennedd. Gan fod y maes llythrennedd yn eang, byddaf yn ffocysu’n benodol ar yr agwedd datblygu sgiliau darllen. Enwir yr ysgol yn Ysgol A trwy’r adroddiad er mwyn cydymffurfio â chanllawiau anhysbysrwydd BERA (2018). Ar ôl rhoi amlinelliad o’r llenyddiaeth sy’n trafod CDY a datblygu llythrennedd, byddaf yn dadansoddi’n gritigol y broses a ddefnyddiodd yr ysgol i lunio’r targed cyn adfyfyrio ar gamau’r ysgol a chynnig awgrymiadau sy’n gysylltiedig â theori. Ystyriaf y ffyrdd bydd yr adroddiad a’r ymchwil yma’n lliwio fy ymarfer sy’n cyd-fynd â llinyn “darllen ehangach a chanfyddiadau ymchwil” yn y safon “Datblygiad Proffesiynol” (Llywodraeth Cymru, 2019, t. 48).  

Lleolir Ysgol Uwchradd Cymraeg A yn Ne Cymru gyda 30.2% o’r dysgwyr yn byw yn 20% o’r ardaloedd mwyaf difreintiedig yng Nghymru a 10.6% o ddysgwyr yn derbyn prydau am ddim (Estyn, 2019). Mae 90% o’r 800 o ddysgwyr sy’n mynychu’r ysgol yn dod o gartrefi di-gymraeg a 24% o ddysgwyr ag anghenion dysgu ychwanegol (ADY) sy’n uwch na’r canran cenedlaethol sef 22.9% (ibid.).

Adolygiad Llenyddiaeth

Yn ôl Llywodraeth Cymru (2014) pwrpas CDY yw gwella safonau a deilliannau dysgu trwy hunanwerthuso â rhanddeiliaid ac ystyried data meintiol ac ansoddol gan nodi blaenoriaethau a’r strategaethau i gyrraedd y blaenoriaethau. Yn debyg, dadleua Thomson (2010) diben CDY yw gwella darpariaethau addysg er lles pob plentyn a sicrhau bod yr addysgu’n gyfoes.  

Cyhoeddodd Llywodraeth Cymru'r Fframwaith Gwerthuso, Gwella ac Atebolrwydd (Llywodraeth Cymru, 2022b) gyda “chanllawiau gwella ysgolion” i ddisodli “cynlluniau datblygu ysgolion” sy’n rhan o Reoliadau Addysg Cymru 2014 (Llywodraeth Cymru, dim dyddiad). Mae gwerthuso, atebolrwydd a thryloywder yn rhan o’r fframwaith newydd (ibid.). Gweithreda’r corff llywodraethu fel “rhwyd ddiogelwch” ac atebolrwydd democrataidd (ibid.) a bydd y nifer o arolygiadau Estyn yn cynyddu a’r categoreiddio cenedlaethol yn diweddu (Llywodraeth Cymru, 2022a). Caiff dryloywder ei sicrhau gyda chrynodeb o’r CDY ar wefannau ysgolion sy’n hygyrch i’r gymuned (Llywodraeth Cymru, 2022b).

Pwysleisia’r fframwaith newydd hunanwerthuso cryfderau’r ysgol a meysydd i ddatblygu (Llywodraeth Cymru, 2021a). I gynorthwyo’r broses lansiodd y llywodraeth yn 2022 yr Adnodd Cenedlaethol: Gwerthuso a Gwella gan ffocysu ar arweinyddiaeth, dysgu ac addysgu, cwricwlwm a lles (ibid.). Mae hyn yn cefnogi ymchwil Poortman a Schildkamp (2016) mai gwella cwricwlwm, asesu a dysgu sydd yn gwella ysgolion. Fodd bynnag, o bosib mae’r Adnodd Cenedlaethol yn rhy gymhleth o gymharu â dulliau hunanwerthuso syml a ddefnyddir gan rhai ysgolion megis GROW sy’n nodi nodau, realiti, cyfleoedd a’r ffyrdd ymlaen (Whitmore, 1999).

Yn ystod y broses hunanarfarnu rhaid i ysgolion fod yn onest a chynhwysol (Llywodraeth Cymru, dim dyddiad) trwy gydweithio â rhanddeiliaid megis y consortia rhanbarthol ac awdurdodau lleol (ibid.). Fodd bynnag, noda Swaffield a MacBeath (2005) rôl “critical friends” wrth lunio CDY. Yn yr un modd pwysleisia Chang (2008) yr elfen o gritigolrwydd, ond ymddengys agwedd mwy gwerthusol o dan y fframwaith newydd. Gellir dadlau felly o bosib dydy Cymru ddim yn ddigon critigol ar hyn o bryd wrth lunio CDY.

Wrth hunanwerthuso rhaid dadansoddi data yng ngoleuni’r egwyddorion cynnydd a llwyddiant yr ysgol i helpu’r dysgwyr cyrraedd y pedwar diben (Llywodraeth Cymru, 2022a). Felly, rhaid i ysgolion fod yn “data literate” (Goldstone, 2022). Mae hunanwerthuso’n broses gylchol a’r CDY yn ddogfen byw gydag adolygiadau cyson i werthuso cynnydd (Llywodraeth Cymru, 2014). Cynnydd a lles y dysgwyr yw nod y CDY o dan y fframwaith newydd (Llywodraeth Cymru, 2022b) sy’n cyd-fynd ag ymchwil McAleavy, Riggall a Fitzpatrick (2016) mai monitro cynnydd sy’n datblygu ysgol. Mae nod CDY yn cyd-fynd â Deddf ADY a’r Tribiwnlys Addysg 2018 a Deddf Llesiant Dyfodol Cymru 2015 (Llywodraeth Cymru, dim dyddiad). Yn ôl Deddf Cwricwlwm ac Asesu 2021 y blaenoriaethau cenedlaethol o Fedi 2022 yw cynnydd a lleihau effeithiau tlodi ar gyrhaeddiad (ibid.) sy’n sicrhau “safonau ac uchelgeisiau uchel i bawb” (Ymchwil y Senedd, 2023). Dengys hyn felly pwysigrwydd CDY i leihau’r bwlch cyrhaeddiad.

Yn ôl ymchwil McAleavy, Riggall a Fitzpatrick (2016) wrth ddatblygu ysgolion rhaid ffocysu ar ddatblygu llythrennedd. Dylid gwneud hyn yn benodol gydag ysgolion mewn ardaloedd difreintiedig ble mae’r bwch cyrhaeddiad ar ei mwyaf gyda sgiliau llythrennedd (Mortimore, 2020). Mae llythrennedd hefyd yn flaenoriaeth i ysgolion yn sgil pwyslais gwella sgiliau Cymraeg gyda nod Cymraeg 2050 (Llywodraeth Cymru, 2017). Cynyddwyd llythrennedd fel blaenoriaeth yn dilyn effaith y cyfnod clo yn enwedig ar lythrennedd dysgwyr ysgol uwchradd Cymraeg (Estyn, dim dyddiad). Effeithiodd Covid-19 yn fwy negyddol ar ddysgwyr o gartrefi difreintiedig gyda rhai dysgwyr 18 mis tu ôl eu cyfoedion (National Literacy Trust, dim dyddiad).

Dengys canlyniadau PISA yr argyfwng sgiliau darllen dysgwyr gyda sgôr 483 yng Nghymru, sef y sgôr isaf yn y DU (Ymchwil y Senedd, 2021). Ar ôl canlyniadau PISA 2009 daeth datblygu llythrennedd yn flaenoriaeth i Lywodraeth Cymru ac mae’r flaenoriaeth yn parhau yng Nghwricwlwm i Gymru (CIG) fel sgil trawsgwricwlaidd (ibid). Felly, mae datblygu llythrennedd yn ganolbwynt agenda’r llywodraeth i ddatblygu ysgolion (ibid.).

Yn debyg, mae’r Education Endowment Foundation (EEF, 2019, t.4) yn hyrwyddo ymdrech datblygu llythrennedd ar draws y cwricwlwm trwy gefnogaeth bynciol sef llythrennedd disgyblaethol gan fod sgiliau llythrennedd yn allweddol i gael mynediad at bob pwnc. Pwysleisia Shanahan a Shanahan (2012) fod sgiliau llythrennedd yn gyffredinol ac yn bynciol, felly mae cyfrifoldeb ar bob athro i gefnogi a datblygu sgiliau llythrennedd dysgwyr. Felly, awgryma’r ymchwil rhaid cael strategaethau ysgol gyfan i dargedu llythrennedd, nad yw’n darged a chyfyngir i’r MDaPh Ieithoedd, Llythrennedd a Chyfathrebu.

Yn debyg, dadleua Thomson (2010, t. 21) bod yr ysgol yn “we holistaidd” a rhaid cael cefnogaeth yr ysgol gyfan i strategaeth cael effaith. Mae hyn yn cyd-fynd â damcaniaeth Bronfenbrenner (1979) sy’n nodi cysylltiad dylanwadau gwahanol ar ddatblygiad plentyn. Gweler hyn yng ngoleuni ymchwil Bilgi (2020) sy’n nodi gellir datrys rhuglder darllen trwy ymyrraeth rhieni. Rhuglder darllen yw prif her darllen yn ôl Chard, Vaughn a Tyler (2002). Dengys Schreder et al. (2012) hefyd gall gefnogaeth darllen rhieni helpu dysgwyr ag ADY. Fodd bynnag cyfyngiad ymchwil Bilgi (2020) yw diffyg ymchwil i ddealltwriaeth y dysgwyr ar ôl darllen ac yn sgil cyfyngiad o dri rhiant yn rhan o’r ymchwil mae’n anodd cyffredinoli’r canlyniadau.
 
Yn wahanol, noda’r EEF (2019) dylid cynnig ymyraethau llythrennedd i ddysgwyr yn seiliedig ar ddata asesiadau gan fonitro cynnydd ac effeithlonrwydd yr ymyraethau. Yn ôl model ymyrraeth tair ton Burns, Appleton a Stehouwer (2005) gellir sicrhau ymyrraeth dosbarth cyfan, ymyrraeth grwpiau bach ac ymyrraeth unigol. Fodd bynnag, gwendid y model yw’r ymyraethau posib i ysgolion sy’n brin o adnoddau.

Fodd bynnag, dadleua Quigley (2018) nad strategaethau ac ymyraethau yn unig sy’n gwella sgiliau darllen dysgwyr ond rhaid ehangu ac addysgu geirfa. Cytuna EEF (2019) fod addysgu geirfa yn strategaeth effeithiol i wella llythrennedd. Pwysleisia’r EEF hefyd dylid ffocysu ar ddatblygu llythrennedd blwyddyn 7 (ibid) wrth iddynt wynebu heriau llythrennedd newydd megis terminoleg bynciol sy’n gallu adeiladu’r “blwch llythrennedd” (Higgins, Katsipataki a Coleman, 2014) a’r “blwch darllen” (Quigley, 2020, t. 3). Er hyn mae diffyg ymchwil ar sut i ddatblygu llythrennedd dysgwyr tu hwnt i flwyddyn saith.

Yn wahanol, dadleua Pandolpho (2020) dylid gwneud darllen yn rhywbeth cynhenid ac organig trwy adeiladu perthnasoedd â dysgwyr ac adeiladu diwylliant disgybl canolog sy’n adeiladu gwytnwch y dysgwyr i ddatblygu’u sgiliau llythrennedd. Pwysleisia dylai’r athro modelu darllen ac osgoi gorlwytho dysgwyr â geirfa newydd a chwestiynau (ibid). Er i rai o’r awgrymiadau yma cyd-fynd â CIG â phwyslais perthnasoedd a llais y dysgwr (Senedd Ieuenctid Cymru, 2021), gwendid yr argymhellion yw’r diffyg cydnabyddiaeth o’r cyfnod amser i ddatblygu perthnasoedd er mwyn cael effaith ar sgiliau llythrennedd. Rhaid ystyried hyn yng ngoleuni’r argyfwng llythrennedd ers pandemig Covid-19 a’r llenyddiaeth sy’n pwysleisio’r cyfyngiad amser i wella llythrennedd ym mlwyddyn saith.

Datblygu pwynt gweithredu

Ar ôl hunanwerthuso a defnyddio data meintiol y sgorau profion cenedlaethol, nododd Ysgol A llythrennedd fel ei blaenoriaeth gyntaf ar ei CDY (Ysgol A, 2022). Felly dilynodd yr ysgol cyngor Llywodraeth Cymru (dim dyddiad) i hunanwerthuso gan ddefnyddio asesiadau allanol. Dilynwyd hefyd cyngor Schildkamp (2019) i weithredu ar ddata. Fodd bynnag, ni chafodd y data ei driongli gyda data eraill a chyfyngwyd y data i asesu yn unig (ibid.).

Lluniwyd y flaenoriaeth hefyd ar adroddiad Estyn (2019) i gynyddu sgiliau llythrennedd ac yn sgil effaith Covid-19 ar lythrennedd cyffredinol y dysgwyr (Estyn, dim dyddiad). Y meini prawf llwyddiant yw cynnydd cyfartalog o 7 pwynt o’r sgôr safonedig darllen dysgwyr blynyddoedd 7-9. Mae hyn yn dilyn argymhellion Schildkamp a Poortman (2015) i osod nodau penodol, mesuradwy ac mae’n ymglymu at un o’r nodau lles i greu “Cymru Gyfartal” trwy leihau’r blwch cyrhaeddiad (Llywodraeth Cymru, 2022b).

Yr uwch dîm a luniodd y flaenoriaeth ond cafodd rhanddeiliaid eu cynnwys wrth adolygu a monitro’n dymhorol trwy deithiau dysgu, craffu ar lyfrau a chyfweld â dysgwyr sy’n allweddol yn ôl Llywodraeth Cymru (2014) i sicrhau cynnydd a gwelliant. Llwydda Ysgol A i ddefnyddio amrywiaeth o ddata ffurfiol ac anffurfiol (Schildkamp, 2019) sy’n dilyn canllawiau hunanwerthuso Llywodraeth Cymru (dim dyddiad) i gael darlun llawn a llais y dysgwyr. Fodd bynnag, ni chafodd rhanddeiliaid eu cynnwys yn ystod pob gam o lunio’r CDY sy’n allweddol yn ôl Llywodraeth Cymru (2014).

I wella llythrennedd ysgol gyfan, lluniodd adrannau gynllun datblygu yn nodi’r ffyrdd byddent yn mynd i’r afael â gwella llythrennedd dysgwyr o fewn eu pynciau sy’n cyd-fynd â syniadau llythrennedd disgyblaethol EEF (2019, t.4). I fesur effaith y cynllun mae’r arweinwyr llythrennedd yn cwrdd â phenaethiaid adran yn dymhorol i rannu arferion da a chynnig cymorth i ddatblygu llythrennedd o fewn y MDaPh. Mae hyn yn ffordd i leihau’r “blwch llythrennedd” (Higgins, Katsipataki a Coleman, 2014).

Llynedd cydweithiodd tîm ymchwil Ysgol A i gasglu data am sgiliau darllen dysgwyr blynyddoedd 7-9 trwy holiadur staff a holiadur llais y disgybl cyn cynllunio strategaeth ymyrraeth y Cwrs Carlam (CC) i wella sgiliau darllen. Er i’r tîm darllen ychydig o waith ymchwil, cyfyngwyd eu darllen yn bennaf i flogiau. Dadleua Brown (2015) bwysigrwydd gweithredu ar ymchwil addysgegol cadarn. Mae’r CC yn parhau eleni ac yn rhan o’r CDY (Ysgol A, 2022). Gwerthuswyd effaith y CC trwy asesu darllen ar ddechrau a diwedd y cwrs a gwelwyd lleihad yn y nifer oedd a sgôr darllen isel. Ar hyn o bryd does dim cynlluniau penodol i fesur effaith yn ystod y flwyddyn sy’n allweddol i fonitro cynnydd (McAleavy, Riggall a Fitzpatrick, 2016). Rhybuddiodd Booher-Jennings (2005) bosibilrwydd cam-drin data trwy ddysgu tuag at brawf a gan fod yr un prawf yn cael ei hailadrodd ar ddiwedd y CC o bosib bod y dysgwyr yn gyfarwydd â’r cwestiynau. Ar y llaw arall mae’r cynnydd yn cefnogi darganfyddiadau ymyraethau ‘dal i fyny’ EEF (2014).

Gweithreda’r CC yn bythefnosol i grwpiau o wyth o ddysgwyr. Maent yn darllen tair gwaith am ddeg munud ag aelod o staff yn y coridor yn ystod eu gwersi ac yna am un wers lawn bob pythefnos. Y nod yw sicrhau bod y dysgwyr yn darllen yn gyson i ddatblygu rhuglder (Mortimore, 2020). Targedir blwyddyn saith sy’n dilyn argymhellion EEF (2019). Y dysgwyr  sydd â sgiliau darllen yn is na’u hoed yn ôl prawf ‘Ein Hysgol Ni’ a gynhelir ym mis Medi sy’n cymwys i’r CC. Dyma strategaeth sy’n dilyn cyngor Mortimore (2020) i wneud “effective screening” cyn pennu ymyrraeth llythrennedd.

Yn dilyn Grant Adnewyddu a Diwygio (Llywodraeth Cymru, 2021b) ar ôl y pandemig penodwyd Swyddog Llythrennedd i arwain y CC ac mae pob athro Cymraeg yn rhan ohono. Fodd bynnag, mae diffyg staff ar gyfer y nifer o ddysgwyr sy’n gymwys i’r CC, golyga hyn bod rhai dysgwyr ddim yn derbyn cefnogaeth. Dydy’r staff sydd ynghlwm â’r CC heb dderbyn hyfforddiant i helpu datblygu darllen a llythrennedd. Fodd bynnag mae hyn yn rhan o’r CDY eleni (Ysgol A, 2022). Cyfyngiadau eraill yw absenoldeb plant, amserlen ysgol ac effaith ar ddysgu’r dysgwyr wrth iddynt golli rhannau/ gwers gyfan i ddarllen. Gall hyn achosi straen ar ddysgwyr wrth iddynt ddal i fyny a gwaith a gollwyd.  

Adfyfyrio a Gwerthuso

Dilyna Ysgol A ganllawiau’r Fframwaith (Llywodraeth Cymru, dim dyddiad) trwy hunanwerthuso, dadansoddi data a chynllunio strategaeth i wella llythrennedd ysgol gyfan trwy ei fonitro’n gyson. Gallai’r ysgol hefyd monitro effaith y CC yn rheolaidd yn hytrach nag ar ddiwedd y flwyddyn. 

O bosib gall Ysgol A hefyd ymgynghori a chynnwys mwy o randdeiliaid yn y broses llunio’r CDY ac nid eithrio’u hymgysylltiad i’r broses adolygu (Llywodraeth Cymru, 2014). Pwysleisia Goldstone (2022) rhaid i rhanddeiliaid teimlo eu bod yn cyfrannu at welliant yr ysgol sy’n sicrhau eu hagwedd cadarnhaol at flaenoriaethau (Fullan, 2001). Dengys astudiaeth achos Estyn (2020) symudodd Ysgol X i ffwrdd o draddodiad y pennaeth a’r uwch dîm yn llunio’r CDY i roi cyfle i bob aelod o staff i fod yn rhan o dîm CDY. Gall Ysgol A efelychu’r arfer dda yma trwy gael staff o bob lefel i gydweithio i wella’r ysgol. Mae’r Fframwaith newydd hefyd yn cydnabod llais y gymuned ehangach (Llywodraeth Cymru, dim dyddiad) a dylai’r CDY nodi ffyrdd gall y gymuned cefnogi’r flaenoriaeth (Llywodraeth Cymru, 2016), mae hyn yn absennol o CDY Ysgol A. Gellir ystyried mewnbwn rhieni i wella sgiliau llythrennedd eu plant fel dangosodd ymchwil Bilgi (2020).

Dadleua Hopkins (2001) fod ymgysylltiad y gymuned a dysgwyr yn allweddol i sicrhau llwyddiant CDY. Llwyddodd Ysgol A i gynnwys llais y dysgwyr ar adegau ond dylai’r ysgol ystyried cynnwys dysgwyr fel “cyfranogwyr llawn” yn y broses hunanwerthuso (Education Scotland, 2018, t.12). Gall Ysgol A ystyried defnyddio dysgwyr neu’r chweched i lunio holiaduron a dadansoddi data (ibid.) gan roi perchnogaeth iddynt i gyfrannu at lunio CDY sy’n eu heffeithio.  

Er i Ysgol A cael cyfarfodydd tymhorol ar TEAMS gydag arweinwyr llythrennedd yn yr ysgolion clwstwr i drafod heriau a chefnogi llythrennedd, o bosib gellir cryfhau’r perthnasau yn enwedig wrth lunio’r CDY i sicrhau “cynnydd cydlynol” wrth bontio i’r uwchradd (Llywodraeth Cymru, dim dyddiad). O bosib gall hyn cynnwys ymweliadau ysgolion a chraffu ar lyfrau. Mae’r bartneriaeth yn allweddol yn sgil ffocws ymyrraeth Ysgol A ar flwyddyn saith. Gall Ysgol A hefyd gydweithio ag ysgolion eraill (ibid.) i rannu arfer dda ar ddatblygu llythrennedd.

Yn ôl model ymyrraeth tair ton Burns, Appleton a Stehouwer (2005), mae Ysgol A yn llwyddo i sicrhau ymyrraeth dosbarth cyfan trwy lythrennedd disgyblaethol ac ymyrraeth grwpiau bach trwy’r CC. Fodd bynnag, gall yr ysgol gwella ei ymyrraeth unigol. Dyma’r ymyrraeth fwyaf effeithiol yn ôl ymchwil EEF (2014). O bosib byddai’n ddefnyddiol cael mwy o gynorthwywyr i gefnogi’r CC i ddiwallu anghenion unigol dysgwyr. Fodd bynnag, mae’n her ychwanegol gyda phrinder cynorthwywyr cyfwng Cymraeg (Llywodraeth Cymru, 2022d).

Yn ôl Estyn (2018) a Wiliam (2016) gwella addysgeg sy’n gwella ysgolion. Er i Ysgol A ymglymu at lythrennedd disgyblaethol (EEF, 2019), does dim sôn am wella addysgeg llythrennedd yn CDY Ysgol A. I gyd-fynd â gweledigaeth y Llywodraeth am Ysgolion fel Sefydliadau sy’n Dysgu (SLO) (Llywodraeth Cymru, 2022c) rhaid i athrawon datblygu’u haddysgeg yn barhaus. Felly, er bwriad Ysgol A i hyfforddi’r Swyddog Llythrennedd, o bosib byddai’n fwy effeithiol hyfforddi’r staff cyfan i adeiladu diwylliant llythrennedd (Mortimore, 2020). O bosib hefyd gellir hyfforddi rhieni ar sut i gefnogi llythrennedd gan ystyried damcaniaeth Bronfenbrenner (1979).

Casgliad

I grynhoi, mae Llywodraeth Cymru wedi rhwymo i wella ysgolion trwy’r Fframwaith Gwerthuso, Gwella ac Atebolrwydd a’r dull SLO. Ar ôl adfyfyrio’n feirniadol ar flaenoriaeth llythrennedd yn CDY Ysgol A dysgais am bŵer CDY i weddnewid ysgol trwy hunanwerthuso cadarn, dadansoddi data wedi’i triongli, cynnwys amrywiaeth o randdeiliaid a gwerthuso effaith yn rheolaidd (Llywodraeth Cymru, dim dyddiad). Dysgais fod CDY yn fwyaf effeithiol pan mae’r ysgol gyfan yn rhan o’u cynllunio a’i gweithredu. Ym mis Medi byddaf yn ymgyfarwyddo â’r CDY i sicrhau bod fy addysgeg yn cyfrannu at welliant yr ysgol a chynnydd y dysgwyr. Bwriadaf barhau i ddarllen yn eang i gadw fy addysgeg yn gyfoes ac arloesol gan fod addysgeg yn gwella ysgolion (Estyn, 2018).

Fel darpar athrawes Cymraeg, dysgais am yr argyfwng llythrennedd yng Nghymru yn enwedig gyda sgiliau darllen isel ac effeithiau Covid-19. Deallaf rhai strategaethau ysgol gyfan megis llythrennedd disgyblaethol ac ymyraethau penodol i leihau’r bwlch cyrhaeddiad a sicrhau bod dysgwyr blwyddyn saith yn benodol sy’n wynebu heriau llythrennedd ysgol uwchradd yn gwneud cynnydd (Quigley, 2020). Bwriadaf roi’r syniadau yma ar waith yn ystod PAP2 a thu hwnt.  

